《公安竹林祠迎神送神乐章》
宋代·张栻

神之来兮何许，风萧萧兮吹雨。悄屏气兮若思，严霓旌兮来下。

昔公车之自南，民望车以欷歔。今乘驹兮入庙，亦孔悲兮若初。

秋月兮皎皎，严霜兮凛凛。泽终古兮何穷，噫，微管吾其左衽。

酌荆江以为醴兮，撷众芳以为羞。歌呜呜兮鼓坎坎，惠我民，为此留。

神之去，何所游。风飒飒，挟归辀。倏昭明兮上征，抚一气兮横九州。

有新兮斯宇，竹森森其在户。嗟我民兮勿伤，公时来兮一顾。

有新兮斯堂，竹猗猗其在旁。嗟我民兮勿替，公顾民兮不忘。

作者简介：张栻（1133年9月15日——1180年3月22日）字敬夫，后避讳改字钦夫，又字乐斋，号南轩，学者称南轩先生，谥曰宣，后世又称张宣公。南宋汉州绵竹（今四川绵竹市）人，右相张浚之子。南宋初期学者、教育家。南宋理宗淳祐初年（1241年）从祀孔庙，后与李宽、韩愈、李士真、周敦颐、朱熹、黄干同祀石鼓书院七贤祠，世称石鼓七贤。